The Watcher

The Watcher er en amerikansk kriminal-thriller fra 2000 regissert av Joe Charbanic. Filmen handler om en traumatisert FBI-agent som flytter fra Los Angeles til Chicago etter en mislykket jakt på en seriemorder. Etter en tid flytter seriemorderen etter og gjenopptar sin dødbringende aktivitet. Hovedrollene spilles av James Spader, Keanu Reeves og Marisa Tomei.

Filmen ble dårlig mottatt av kritikerne. Den ble heller ingen kommersiell suksess.

Handling
Joel Campbell er en traumatisert og utslitt FBI-agent som har flyttet til Chicago for å starte et nytt og rolig liv. Han har tidligere brukt åtte år i en forgjeves jakt etter en utspekulert seriemordere i Los Angeles, men etter noen måneder i Chicago synes imidlertid fortiden å ha innhentet ham. Det skjer det en rekke forferdelige mord som følger et sykt og meget kjent mønster. Han skjønner at mordene er utført av hans gamle kjenning, David Allen Griffin. Hans forhold til morderen er ekstra sårt siden det en gang i tiden var hans elskerinne som var morderens mål og offer. Før hvert mord sender han et bilde av sitt neste offer og utfordrer Campbell til å finne henne før han slår til igjen. Morderen nyter å observere sine fremtidige ofre, og han viser gang på gang overfor politiet at han har full kontroll. Hvert mord minner Campbell om hvor mislykket og hjelpeløs han føler seg. Etterhvert tar morderen skrittet inn i Campbells omgangskrets og nok en gang utpeker han en kvinne som står ham nær.

Om filmen
 Popularitet og økonomi 
The Watcher ble ingen publikumssuksess. Den innbrakte $47,3 millioner på verdensbasis, hvorav $30 millioner i USA. Ifølge The Numbers havnet den på 77. plass over de mest innbringende filmene på verdensbasis i 2000 og på 84. plass i USA.

Produksjonskostnadene var på $33 millioner.

Filmanmelderne 
Den ble dårlig mottatt av filmanmelderne. noe som gjenspeiles i at den har fått kun 10 % på Rotten Tomatoes og 22 % på Metacritic. Den amerikanske filmkritikeren Roger Ebert gav den 2 av 4 stjerner.

VG gav den terningkast fire og skrev blant annet: «Haltende, klisjépreget og ikke nettopp troverdig – tross en fint plaget James Spader og sekvenser av godt, skummelt merke». Dagbladet gav den terningkast to og skrev: «Seriemorderen er for lengst blitt en klisjé, både i bøker og filmer, og det finnes ikke en eneste vri på temaet i debutfilmen til musikkvideoregissøren Joe Charbanic». Den fikk terningkast fem av nettstedet CINERAMA i 2001.
Annet
Den ble innspilt høsten 1999. Opptakene ble gjort i Chicago.

I rollene
 James Spader – FBI Spesial Agent Joel Campbell
 Keanu Reeves – David Allen Griffin
 Marisa Tomei – Dr. Polly Beilman
 Ernie Hudson – FBI Spesial Agent Mike Ibby
 Chris Ellis – Detektiv Hollis Mackie
 Robert Cicchini – FBI Spesial Agent Mitch Casper
 Yvonne Niami – FBI Spesial Agent Lisa Anton
 Jenny McShane – Diana
 Rebekah Louise Smith – Ellie
 Gina Alexander – Sharon

Referanser

Eksterne lenker


Kategori:Thrillerfilmer fra USA
Kategori:Kriminalfilmer fra USA
Kategori:Filmer fra 2000
Kategori:Engelskspråklige filmer
Kategori:Filmer lagt til Chicago
Kategori:Filmer lagt til urbane strøk
Kategori:Filmer om seriemordere